UWC คว้างานผลิตเสาส่ง 500 kV มูลค่า700ลบ. แย้มปรับแผนธุรกิจครั้งใหญ่หนุนปี62 พลิกมีกำไร
UWC คว้างานผลิตเสาส่งไฟฟ้าแรงสูง 500 kV มูลค่า 700 ลบ. จากกฟผ. เผยตุนแบ็กล็อคแน่นกว่าพันลบ. พร้อมแย้มปรับแผนธุรกิจครั้งใหญ่ คาดหนุนผลงานปี 62 พลิกมีกำไร
18 ธ.ค. 2561

นายธีรชัย ลีนะบรรจง กรรมการผู้จัดการ สายพัฒนาธุรกิจ บริษัท เอื้อวิทยา จำกัด (มหาชน) หรือ UWC เปิดเผยว่า  ล่าสุด บริษัทได้รับงานผลิตเสาส่งไฟฟ้าแรงสูง ขนาด 500 kV มูลค่ารวมกว่า 700 ล้านบาท ซึ่งเป็นส่วนหนึ่งของโครงการปรับปรุงระบบส่งไฟฟ้าของการไฟฟ้าฝ่ายผลิตแห่งประเทศไทย (กฟผ.) พื้นที่ภาคตะวันตกและภาคใต้ เพื่อเสริมความมั่นคงระบบไฟฟ้าของไทย โครงการดังกล่าว เป็นเส้นทางจอมบึง – บางสะพาน 2 โดยเป็นโครงการขนาดใหญ่ที่ใช้เสาส่งขนาด 500 kV กว่า 17,000 ตัน ซึ่งจะเริ่มมีการส่งมอบตั้งแต่ปี 2562 นี้
สำหรับธุรกิจเสาส่งไฟฟ้าแรงสูงของ UWC ในขณะนี้ ยังมีแนวโน้มที่ดี โดยมีการเติบโตต่อเนื่องมาตั้งแต่ปี 2560 ตามแผนงานของ กฟผ. ที่จะสร้างระบบส่งไฟฟ้าในหลายพื้นที่สำคัญในระยะยาว ทำให้ปัจจุบัน UWC มีปริมาณงานในมือรอรับรู้รายได้ (BACKLOG) รวมแล้วกว่า 25,000 ตัน มูลค่ากว่า 1 พันล้านบาท เป็นงานเสาส่งไฟฟ้าแรงสูง ขนาด 500 kV โครงการใหญ่ 2 โครงการ  กว่า 900 ล้านบาท และงานโครงเหล็กสถานีไฟฟ้าย่อย (SUBSTATION) อีก 2-3 โครงการ มูลค่ารวมกว่า 100 ล้านบาท
ทั้งนี้จากการที่ UWC เป็นผู้ผลิตเสาส่งรายแรกของไทยและมีประสบการณ์กว่า 50 ปี จึงมั่นใจว่า ธุรกิจเสาส่งของ UWC จะทำรายได้และกำไรได้อย่างต่อเนื่อง โดยเร็วๆนี้ จะมีการปรับแผนธุรกิจครั้งสำคัญของบริษัท เพื่อทำให้ผลการดำเนินงานทั้งกลุ่มดีขึ้นกว่าช่วง 2-3 ปีที่ผ่านมา และจะสร้างผลกำไรให้ได้ในปี 2562 นี้